Kings kry raas oor gepoer-poer met hoë skoppe | Netwerk24
Deur Michael Green 10 Oktober 2019 16:00
Die Kings-skrumskakel Stefan Ungerer laat waai met ’n skop verlede naweek teen Munster.Foto: Gallo Images
Hy glo die res van die Southern Kings sal hierdie naweek sy skoppe beter jaag, sê dié span se skrumskakel Stefan Ungerer.
Die Kings speel Saterdag in die Nelson Mandelabaai-stadion in hul derde Pro14-wedstryd van die seisoen teen Ulster.
Verlede naweek in die Baai het die Kings nie Ungerer se hoë skoppe juis met geweldige entoesiasme in die kragmeting met Munster gejaag nie.
“Die cliché dat ’n skop net so goed is as wat die jaagtog dit maak, is waar,” sê die 25-jarige Ungerer.
“Party van die skoppe was dalk nie die regte tipe skoppe nie, maar dit is so, jy het ’n goeie jaagtog nodig.”
En, sê Ungerer, dit is weer by die spelers ingedril toe die breiers terugvoering oor die Munster-wedstryd – wat die Kings met 20-31 verloor het – gegee het.
Ons het ook hierdie week hard aan ons vaardighede onder skoppe gewerk wanneer dit by die vangwerk en mededinging vir die bal kom.
“Ons het ook hierdie week hard aan ons vaardighede onder skoppe gewerk wanneer dit by die vangwerk en mededinging vir die bal kom,” sê Ungerer.
Skopwerk was nog altyd een van Ungerer se sterkpunte, maar hy voel tog dat hy die afgelope tyd verbeter het.
“Ek werk hard saam met Braam (van Straaten, die skop-afrigter) aan my skopwerk. Sy insette is vir die hele span van waarde,” sê Ungerer.
In die paar wedstryde sover vanjaar staan die Kings se vaste skrums ook stewiger, wat dinge vir die skrumskakel veel makliker maak as by tye verlede seisoen.
“Dis wonderlik om skoon balle te kry en nie die hele tyd onder druk te wees nie, dit gee my ook die geleentheid om meer dinge te probeer,” sê Ungerer.
Robbi Kempson, die Kings se waarnemende hoofafrigter, het Stefan Ungerer sy nommereen-skrumskakel gemaak.Foto: Gallo Images
Hy is tans een van die leiers in die Kings se span en sê die vertroue wat die waarnemende hoofafrigter, Robbi Kempson, in hom toon, gee hom baie selfvertroue.
“Dis amper asof die bal ook meer vir jou reg spring as iemand soveel vertroue in jou toon,” reken Ungerer.
“Ek vind dit ook fantasties om saam met ’n ervare losskakel soos Demetri Catrakilis te speel.
“Hy praat baie op die veld en help ook dat ek ’n beter vertoning kan lewer.”
Die Kings se kragmeting met Ulster begin Saterdag om 16:00.
Meer oor: Stefan Ungerer | Robbi Kempson | Port Elizabeth | Pro14-Reeks | Southern Kings | Afrigter | Rugby